section_heading: Izbor za papu
paragraph_text: Nakon smrti pape Siksta V. 27. kolovoza 1590. godine, okupila su se 54 od 67 kardinala. Bile su to za ono vrijeme vrlo kratke konklave. U samo osam dana od 7. do 15. rujna kardinali su se dogovorili oko imena kardinala Castagne, što je mogao zahvaliti i velikoj potpori Španjolske. Vijest o njegovom izboru izazvala je sveopću radost. Novi papa bio je cijenjen zbog svoje pobožnosti i učenosti, te je još kao nadbiskup i kardinal na mnoge ostavio dobar dojam zbog svoje brige za potrebite. Odabrao je ime Urban kako bi mu ovo ime, koje na latinskom jeziku ima više značenja (ljubazan, napredan, profinjen…), bilo neprekidni podsjetnik da pokaže dobrotu prema svim svojim podanicima.